[bookmark: OLE_LINK2][bookmark: OLE_LINK1]Na podlagi Zakon o skupnih temeljih sistema plač v javnem sektorju (ZSTSPJS) (ULRS, št. 95/24 in spremembe), Zakona o organizaciji in financiranju vzgoje in izobraževanja (ZOFVI - ULRS16/07 in spremembe), Zakona o delovnih razmerjih (ZDR-1 – ULRS 21/13 in spremembe), Zakona o javnih uslužbencih (ZJU – ULRS 63/07 in spremembe), Kolektivne pogodbe za dejavnost vzgoje in izobraževanja v Republiki Sloveniji (Uradni list RS, št. 52/94 in spremembe), Pravilnika o pripravništvu strokovnih delavcev na področju vzgoje in izobraževanja (ULRS 23/06 in spremembe), in 12. alineje 1. odstavka 24. člena Sklepa o ustanovitvi javnega vzgojno izobraževalnega zavoda ŠC Nova Gorica, direktor mag. Miran Saksida, določam 

PRAVILNIK O SISTEMIZACIJI DELOVNIH MEST 
Šolskega centra Nova Gorica


1. SPLOŠNE DOLOČBE
1. člen 

S tem pravilnikom se v javnem vzgojno-izobraževalnem zavodu Šolski center Nova Gorica (v nadaljevanju besedila: zavod) določajo: notranja organizacija dela zavoda, vključno z delovnimi mesti in njihovimi opisi, ki opredeljujejo delovne naloge, zahtevnost dela, zahteve, pogoje za opravljanje dela na posameznem delovnem mestu in odgovornosti posameznika na določenem delovnem mestu.

2. ORGANIZIRANOST DELA V ZAVODU

2. člen

Delo v zavodu je organizirano v obliki delovnih mest, ki opredeljujejo sklope po zahtevnosti enakih, sorodnih ali zelo podobnih opravil.

3. člen

Delovno mesto združuje dela, ki so praviloma sorodna in za katera se javni uslužbenec izobražuje po rednem programu izobraževanja za poklic ali pa si poleg rednega izobraževanja potrebno znanje pridobi z delovnimi izkušnjami in dopolnilnim izobraževanjem. Delovno mesto je temeljna organizacijska enota dela v zavodu. Delovno mesto se opredeli z imenom in predstavlja skupek del, ki jih lahko opravlja javni uslužbenec pod pogoji, kot jih določa ta sistemizacija in za katero javni uslužbenec sklene delovno razmerje na podlagi pogodbe o zaposlitvi, ali pa je nanj lahko razporejen v času trajanja zaposlitve.

4. člen

Pri določanju organizacije, sistemizacije in obsega dela se upoštevajo normativi in standardi, ki so določeni za posamezna področja oz. programe, ki jih izvaja zavod. Za druge dejavnosti, ki jih opravlja zavod, se upoštevajo normativi in standardi za posamezno vrsto dejavnosti.

Če normativov in standardov za istovrstno dejavnost ni, se kot podlaga upoštevajo standardi in normativi, ki so primerljivi z opravljano dejavnostjo, če pa tudi teh ni, organizacija in sistemizacija temeljita, dokler standardi in normativi niso izdelani, na operativnih izkušnjah, ki omogočajo nemoteno opravljanje dejavnosti.



5. člen

Dejavnost zavoda se v skladu z ustanovitvenim aktom in programi izvaja v organizacijskih enotah (v nadaljevanju OE): 
1. Elektrotehniška in računalniška šola (v nadaljevanju: ERŠ),
2. Gimnazija in zdravstvena šola (v nadaljevanju: GZŠ),
3. Strojna, prometna in lesarska šoli (v nadaljevanju: SPLŠ),
4. Biotehniška šola z dijaškim domom, kuhinjo in izobraževanje odraslih (v nadaljevanju: BTŠ),
5. Srednja ekonomska in trgovska šola z izobraževanjem odraslih (v nadaljevanju: SETŠ),
6. Višja strokovna šola (v nadaljevanju: VSŠ),
7. Medpodjetniški izobraževalni center z izobraževanjem odraslih (v nadaljevanju: MIC),
8. Skupne službe (v nadaljevanju: SS).

OE od 1 do 5 so srednje šole (v nadaljevanju: SŠ).

Dejavnost zavoda se izvajajo v več stavbah in lokacijah:
· Cankarjeva 10, Nova Gorica,
· Cankarjeva 8a, Nova Gorica
· Erjavčeva 4a, Nova Gorica,
· Erjavčeva 8, Nova Gorica,
· Ul. padlih borcev 26, Šempeter pri Gorici,
· na kmetijskih površinah pod Markom in v Vrtojbi,
· na drugih lokacijah, ki so določene z letnimi delovnimi načrti (LDN) in individualnimi letnimi delovnimi načrti (iLDN).

V primerih naravnih ali drugih nesreč, če se taka nesreča pričakuje ali v drugih izjemnih okoliščinah, ko je ogroženo življenje in zdravje ljudi ali premoženje delodajalca, se lahko vrsta in/ali kraj opravljanja dela, določenega s pogodbo o zaposlitvi, začasno spremenita tudi brez soglasja delavca, vendar le, dokler trajajo take okoliščine. V tem primeru se DOD (delo od doma) javnem uslužbencu določi z odredbo ali dogovorom za opravljanje dela od doma.
Obveznost lahko traja le začasno, dokler trajajo take okoliščine oziroma dokler so podani pogoji po 169. členu ZDR-1 in je sprememba vrste in/ali kraja opravljanja dela nujna in potrebna, vendar pod posebnimi pogoji in v skladu z navodili vodje. 
Višina nadomestila za DOD praviloma znaša za DOD 2 EUR/delovni dan (v povprečju 8 ur dnevno – DOD, ki traja cel delovni dan). Nadomestilo za DOD, ki ne traja cel delovni dan (v poprečju 8 ur) je 0 EUR.
Pogoje za opravljanje dela na domu, med drugim obseg oziroma število dni, ko lahko javni uslužbenec dela od doma, postopek za dogovor o delu na domu, delovni čas, kako se bo poročalo o delu doma, na katerih sredstvih bo javni uslužbenec delal in kolikšno bo nadomestilo, dostop do informacijskega sistema delodajalca ter druge pravice in obveznosti med delom na domu določi direktor oz. pristojni vodja na osnovi pravnih določb in smernic pristojnega ministrstva.
Delo od doma v normalnih okoliščinah ta pravilnik ne ureja. 

3. OBLIKOVANJE DELOVNIH MEST

6. člen

Delovna mesta v zavodu se določijo v skladu s predpisi, vzgojno-izobraževalnimi programi, ki jih izvaja zavod, in v skladu s potrebami zavoda glede na vsebino ter obseg drugih dejavnosti, ki jih opravlja zavod.

Zaposlitev javnih uslužbencev na posameznih delovnih mestih se opravi tako, da je zagotovljeno optimalno izvajanje vseh del in nalog, ki zagotavljajo možnost medsebojnega povezovanja in s tem doseganje najboljših možnih posamičnih in skupnih delovnih dosežkov, uveljavljanje in razvijanje delovnih sposobnosti, osebno in strokovno rast vseh zaposlenih ter racionalno izrabo delovnega časa in naravnih pogojev dela.

7. člen

Izvajanje del in nalog je v zavodu organizirano v posameznih vsebinsko in organizacijsko zaokroženih celotah po naslednjih ravneh ter vsebinah:
· vodenje,
· vzgojno-izobraževalno delo,
· skrbništvo v dijaškem domu,
· svetovalno delo,
· knjižničarsko delo,
· delo pri izobraževanju odraslih,
· delo pri izvajanju praktičnega pouka v šolskih delavnicah in učilnicah,
· delo pri delodajalcih za potrebe organizacije in izvedbe praktičnega usposabljanja z delom in vajeništva,
· delo na projektih,
· računovodsko, finančno in knjigovodsko delo,
· administrativno delo,
· tehnično-vzdrževalno delo,
· živilsko-prehransko (gostinsko) delo,
· delo na kmetijskem posestvu,
· proizvodno-storitveno delo v MIC-u, kovinarskih in lesarskih delavnicah,
· drugo delo v okviru proizvodno-storitvenih dejavnosti,
· drugo pomožno delo.
8. člen

Vodenje se usklajuje in usmerja tako po procesih kot tudi funkcijskih enotah (OE oz. šolskih stavbah).

Organizacijsko enote – funkcijske enote, ki imajo vodje so:
· zavod kot celota in Skupne službe – vodi direktor,
· šole kot organizacijske enote – vodijo jih ravnatelji organizacijskih enot – šol,
· medpodjetniški izobraževalni center – vodi vodja MIC.

Organizacijske enote – vse šole in dijaški dom (v nadaljevanju: Š) izvajajo poenoten vzgojno-izobraževalni proces z upoštevanjem specifik študijskega procesa. Vodenje šol usklajuje kolegij.

Procesne organizacijske enote, ki imajo vodje so:
· računovodsko finančna služba  (v nadaljevanju: RFS) – vodja finančno računovodske službe,
· čiščenje Erjavčeva 4a (v nadaljevanju - ČE4a)– vodja čistilk ČE4a,
· čiščenje Cankarjeva 8a (v nadaljevanju - ČEMIC)– vodja čistilk ČEMIC,
· čiščenje Erjavčeva 8 (v nadaljevanju : ČE8) – vodja čistilk ČE8,
· čiščenje BTŠ (v nadaljevanju: ČEBTŠ) – vodja čistilk ČEBTŠ
· razvoj, implementacija in vzdrževanje IKT (v nadaljevanju: IKT) – vodja informatike
· vodenje tajnic oz. poslovnih sekretark (v nadaljevanju: TAJ) – vodja tajnic

Vodje procesnih organizacijskih enot imenuje direktor s sklepom. 

4. SEZNAM, OPIS IN PLAČNI RAZREDI SISTEMATIZIRANIH DELOVNIH MEST

9. člen

Delovno mesto je opredeljeno kot sklop del in nalog, ki so organizacijsko določene in so po zahtevnosti ter vrsti opravil tako sorodne, da jih lahko opravlja javni uslužbenec, ki ima določeno izobrazbo, znanje in usposobljenost.

Vrsta delovnih mest in obseg dela na posameznem delovnem mestu se določa v skladu s predpisi in normativi za vzgojno-izobraževalne programe, ki jih izvaja zavod, ter v skladu z drugimi potrebami zavoda glede na vsebino in obseg dodatne dejavnosti, ki jo opravlja zavod.

Javni uslužbenci svoja dela opravljajo v okviru različnih procesov, v domačih ter v tujih projektih, vezanih na eno ali več OE.

Javni uslužbenci se udeležujejo organiziranega strokovnega izobraževanja in izpopolnjevanja ter se stalno samoizobražujejo.

Javni uslužbenci opravljajo poleg del in nalog, ki so napisana v tem pravilniku, tudi dela in naloge, ki so določena v LDN. V nujnih primerih, ki jih določa 145. člen ZDR-1, opravlja javni uslužbenec po nalogu direktorja, ravnatelja oz. vodje MIC-a tudi naloge, ki sicer v celoti ne sodijo v opis njegovih delovnih nalog.

10. člen

Delovna mesta javnih uslužbencev v zavodu se v skladu z zakonom in tem pravilnikom določijo v:
1. Katalogu delovnih mest (Priloga 1),
2. Opisu delovnih mest (Priloga 2),
3. Določitev plačnih razredov (Priloga 3),
4. Število zaposlenih v posamezni organizacijski enoti (Priloga 4),
ki so sestavni del tega pravilnika.


Katalog delovnih mest vsebuje naslednje podatke:
1. ŠT. OPISA DM - številka opisa delovnega mesta,
2. OE - organizacijska enota, v okviru katere zaposleni opravlja večino delovnih nalog posameznega delovnega mesta,
3. P_OE-procesna organizacijska enota, če ta obstaja, v okviru katere zaposleni opravlja večino delovnih nalog posameznega delovnega mesta
4. ŠIFRA DM - šifra delovnega mesta iz Kataloga funkcij delovnih mest in nazivov,
5. TR - tarifni razred iz Kataloga funkcij delovnih mest in nazivov,
6. NAZIV DM - naziv delovnega mesta iz Kataloga funkcij delovnih mest in nazivov,
7. KP VIZ – informacija, ali je delovno mesto določeno v Kolektivni pogodbi za vzgojo in izobraževanje (DA/NE),
8. SOK - raven izobrazbe v skladu s Slovenskim ogrodjem kvalifikacij, ki posledično določa raven izobrazbe, poklicne kvalifikacije in dodatne kvalifikacije ter ustrezen nivo znanj, spretnosti in kompetenc (1-10),
9. IZOBRAŽEVALNI PROGRAM S PODROČJA - predpisano strokovno področje izobrazbe, če je to določeno,
10. PAI - pedagoško, pedagoško-andragoško izobrazbo oz. specialno pedagoško izobrazbo (DA/NE),
11. SI - strokovni izpit na področju VIZ (DA/NE),
12. OPIS DRUGIH ZAHTEV - opis drugih specifičnih zahtev in pogojev za zasedbo delovnega mesta, določenih z drugimi pravnimi akti, potrebne delovne izkušnje ipd.

Opis delovnih mest vsebuje podatke:
1. ŠT. OPISA DM - številka opisa delovnega mesta,
2. ŠIFRA DM - šifra delovnega mesta iz Kataloga funkcij delovnih mest in nazivov,
3. NAZIV DM - naziv delovnega mesta iz Kataloga funkcij delovnih mest in nazivov,
4. POSEBNI POGOJI, ki jih določa zavod:
· potrebna dodatna znanja in zmožnosti (usposobljenost),
· posebne zdravstvene in psihofizične sposobnosti,
· posebne organizacijske oz. vodstvene sposobnosti,
· osebnostna primernost,
· pridobljena druga funkcionalna in specialna znanja,
· odgovornost javnega uslužbenca,
· znanje jezikov,
· vozniški izpiti,
· drugi pogoji.
5. OPIS DEL:
· namen delovnega mesta,
· opis delovnih nalog,
· strokovna, materialna in organizacijska odgovornost,
· sredstva in predmeti dela,
· delovni pogoji,
· posebne obremenitve,
· varstvo pri delu.

Določitev plačnih razredov vsebuje podatke:
1. ŠT. OPISA DM - številka opisa delovnega mesta,
2. ŠIFRA DM - šifra delovnega mesta iz Kataloga funkcij delovnih mest in nazivov,
3. TR - tarifni razred,
4. NAZIV DM - naziv delovnega mesta iz Kataloga funkcij delovnih mest in nazivov,
5. NAZIV - v skladu s pravilnikom, ki ureja napredovanje v nazive (BREZ, MENTOR, SVETOVALEC, SVETNIK),
6. MIN PR - plačni razred brez napredovanja,
7. MAX PR - plačni razred z napredovanjem,
8. VELJA OD – datum, od katerega dalje velja razpon plačnih razredov,
9. VELJA DO – datum, do katerega velja razpon plačnih razredov (opcijsko).

Število zaposlenih v posamezni OE vsebuje podatke:
1. IME (FUNKCIJSKE ALI PROCESNE) ORGANIZACIJSKE ENOTE – ime ali kratica organizacijske enote, ki je določena v tem pravilniku,
2. ŠTEVILO ZAPOSLENIH V ORGANIZACIJSKI ENOTI V EKVIVALENTU POLNEGA DELOVNEGA ČASA (v nadaljevanju: EPDČ - zaokroženo celo število EPDČ),
3. SISTEMATIZIRANA DELOVNA MESTA V ORGANIZACIJSKI ENOTI – navedba ali opis imen delovnih mest.


5. DELA IN NALOGE, KI NISO PRIMERNI ZA NEKATERE KATEGORIJE JAVNIH USLUŽBENCEV

11. člen

V zavodu ni delovnih mest, ki jih, v skladu z delovnopravnimi predpisi, ne bi smele opravljati ženske in mladoletni.

Invalidi lahko opravljajo tista dela, ki so jih glede na svojo delovno zmožnost sposobnosti opravljati, in sicer v skladu z opisom del in nalog delovnega mesta, kot izhaja iz sistemizacije delovnih mest.

6. IZOBRAZBA IN STROKOVNA USPOSOBLJENOST JAVNEGA USLUŽBENCA

12. člen

Da lahko zasede posamezno delovno mesto, mora biti javni uslužbenec ustrezno izobražen in strokovno usposobljen. Usposobljenost se dokazuje z javno listino, ki izkazuje pridobljeno javno veljavno strokovno izobrazbo.

Opis zahtevane ravni smeri izobrazbe (SOK) podaja le osnovno zahtevo po zakonu, natančneje pa raven in smer.

Pogoje povezane z izobrazbo za pedagoške delavce predpiše minister, pristojen za šolstvo.

Poleg potrebne strokovne izobrazbe mora javni uslužbenec izpolnjevati tudi druge predpisane ali s tem pravilnikom določene pogoje.

Kadar za zasedbo posameznega delovnega mesta nihče od prijavljenih kandidatov ne izpolnjuje vseh predpisanih in določenih pogojev, se lahko na posamezno delovno mesto, če je to nujno za nemoteno izvajanje delovnega procesa, za določen čas sprejme kandidata, ki ne izpolnjuje vseh zahtevanih pogojev.

Pridobljena znanja in zmožnosti se lahko ugotavljajo tudi s preizkusom zmožnosti za opravljanje del na delovnem mestu ali s poskusnim delom.

7. PRIPRAVNIKI IN UVAJANJE NOVIH ZAPOSLENIH

13. člen

Pripravništvo je razpisano, organizirano in izvedeno na način kot to določa pravilnik o pripravništvu.

14. člen 

Direktor, ravnatelji oz. vodja MIC-a določijo javne uslužbence in jim dodelijo naloge, povezane z uvajanjem novo zaposlenih na delovno mesto.

8. ZDRAVSTVENI PREGLEDI

15. člen

Javni uslužbenci so dolžni opraviti predhodni, obdobni in specialni zdravstveni pregled.

Javnemu uslužbencu, ki je napoten na zdravstveni pregled in te obveznosti ne izpolni, lahko preneha delovno razmerje v skladu s 36. členom Zakona o varnosti in zdravju pri delu.

Javnemu uslužbencu lahko preneha delovno razmerje tudi, če ob zaposlitvi zamolči podatke o svojem zdravstvenem stanju, ki so bistvenega pomena za opravljanje dela na delovnem mestu, za katerega je kandidiral in sklenil pogodbo o zaposlitvi.

9. POGOJI ZA ZAPOSLITEV JAVNIH USLUŽBENCEV IN DOLOČANJE ŠTEVILA JAVNIH USLUŽBENCEV ZA POSAMEZNA DELOVNA MESTA


16. člen

Javni uslužbenec mora za opravljanje del in nalog na posameznem delovnem mestu izpolnjevati splošne in posebne pogoje, ki jih določajo predpisi in ta pravilnik ter upoštevati Kodeks ravnanja javnih uslužbencev.

17. člen

Splošni pogoj za zasedbo delovnega mesta in za sklenitev pogodbe o zaposlitvi so:
1. splošna zdravstvena zmožnost za opravljanje del in nalog,
2. kandidat ne sme biti pravnomočno obsojen zaradi naklepnega kaznivega dejanja, ki se preganja po uradni dolžnosti, na nepogojno kazen zapora v trajanju več kot 6 mesecev, oz. zaradi kaznivega dejanja zoper spolno nedotakljivost, kar dokaže s pridobljenim potrdilom o nekaznovanju pri Ministrstvu za pravosodje,
3. zoper kandidata ne sme biti uveden kazenski postopek zaradi suma kaznivega dejanja zoper spolno nedotakljivost, kar dokaže s pridobitvijo potrdila, da ni v kazenskem postopku pri Okrožnem sodišču stalnega prebivališča.

18. člen

Direktor zavoda razporeja javne uslužbence na delovna mesta in organizacijske enote na predlog ravnateljev oz. vodje MIC-a.

Javni uslužbenec je razporejen na delovno mesto, za katero je bil izbran, in je zanj sklenil pogodbo o zaposlitvi.

Zaradi sprememb v organizaciji dela zavoda oz. zaradi nujnih potreb med delovnim procesom in v drugih primerih, ki so določeni z zakonom, oz. kolektivno pogodbo, lahko delodajalec javnemu uslužbencu ponudi v podpis novo pogodbo o zaposlitvi s predhodno odpovedjo stare pogodbe o zaposlitvi.

19. člen

Število javnih uslužbencev, potrebnih za opravljanje dela na posameznih delovnih mestih za izvajanje dejavnosti zavoda, ki se financira iz proračuna, določi za vsako šolsko in študijsko oz. koledarsko leto na predlog ravnateljev oz. vodje MIC direktor zavoda.

Število delavcev, potrebnih za izvajanje dodatnih dejavnosti zavoda, ki niso financirane iz javnih sredstev, na predlog ravnateljev oz. vodje MIC določi direktor zavoda.

10. PREHODNE IN KONČNE DOLOČBE 

20. člen

Pravilnik je sprejel direktor zavoda v soglasju z ravnatelji, vodjo MIC-a in reprezentativnim sindikatom.

21. člen

Ta pravilnik začne veljati 1. 10. 2026. Z uveljavitvijo tega pravilnika preneha veljati Pravilnik sistemizaciji delovnih mest Šolskega centra Nova Gorica z dne 14. 1. 2026. Del pravilnika - priloge, ki urejajo opis delovnih mest za invalide, ni javno objavljen.


V Novi Gorici, 9. 9. 2026
Številka: 600-0021/2026

direktor
mag. Miran Saksida l.r.


Zahtevano mnenje sindikata dne 3. 9. 2026
Sindikat podal pozitivno mnenje: 3. 9. 2026
Objavljeno na internetni strani zavoda dne 10. 9. 2026

